Správa zo zahraničnej pracovnej cesty

1.  Účastníci ZPC:

Ing. Marta Mosná - odbor implementácie štátnej podpory výskumu a vývoja, sekcia vedy a techniky MŠVVaŠ SR, Stromová 1, 813 30 Bratislava, hlavný štátny radca
RNDr. Edita Novotná - odbor produkčných štatistík, Štatistický úrad SR, Miletičova 3, 824 67 Bratislava,  riaditeľka odboru

2. Zahraničná pracovná cesta :

Štát : Francúzsko
Mesto : Paríž
Vykonaná v dňoch : 7. – 10.11.2010
Prijímajúca organizácia : Organizácia pre hospodársku spoluprácu a rozvoj – OECD
	   2, rue André Pascal, 75775 Paris Cedex 16, Francúzsko
Účel cesty :  Účasť na zasadaní pracovnej skupiny národných expertov pre  ukazovatele vedy a techniky - NESTI v (v rámci Výboru pre vednú a technickú politiku – CSTP)
Spôsob financovania : MŠVVaŠ SR - Ing. Marta Mosná (ŠÚ SR - RNDr. Edita Novotná)
                   
3.  Rámcový program :

  7.11.2010 : Bratislava – Viedeň - Paríž 
  8.11.2010 – 10.11.2010 : pracovné rokovania NESTI
 10.11.2010 : Paríž – Viedeň – Bratislava 

4.  Stručný priebeh rokovaní :

Po úvodnom privítaní členov pracovnej skupiny bol zvolený Výbor NESTI, chairmanom ktorého bol opätovne zvolený Ward Ziarko z Belgicka. Novým členom výboru sa na návrh Austrálie stala Elisabeth Pastor zo Švajčiarska, ostatní členovia ostávajú nezmenení : Lynda Carlson (USA), Svein Olav Nas (Nórsko), Ray Lambert (UK), Giorgio Sirilli (Taliansko) and Tomohiro Ijichi (Japonsko).

Ward Ziarko informoval prítomných, že program pracovnej skupiny na zasadnutiach v predchádzajúcich rokoch sa sústreďoval predovšetkým na Inovačnú stratégiu OECD.  Poďakoval členom pracovnej skupiny NESTI za prácu odvedenú pri jej príprave (v publikácii „Measuring Inovation: a New Perspective“ vyše 50 % ukazovateľov bolo výsledkom práce v rámci NESTI). Program súčasného zasadnutia je odlišný a viac tradičnejší pracovnej skupine NESTI – zameraný na revíziu štatistiky výskumu a vývoja a štatistiky inovácií ako aj výmenu skúseností v týchto oblastiach.

Bola tiež podaná informácia o zasadnutí CSTP konanom v dňoch 26. – 27. októbra 2010 a príprave strategického rámca CSTP so stanovením strednodobých cieľov. Schválenie tohto strategického dokumentu sa predpokladá v októbri 2011.

Následne sa v rokovaní pokračovalo v rámci stanoveného programu, ktorého hlavné body boli:

•	Výskum a vývoj v sektore vysokých škôl
•	Výskum a vývoj v podnikateľskom sektore
•	Výskum a vývoj v rozvojových krajinách
•	Nové technológie
•	Inovácie vo verejnom sektore
•	Nové zdroje rastu a nehmotné aktíva
•	Zisťovanie o inováciách v podnikateľskom sektore
•	Monitorovanie inovácií a politiky
•	Meranie verejných zdrojov pre výskum a vývoj
•	Meranie ľudských zdrojov vo vede a technike
•	Príprava NESTI Roadmap na r. 2011 a 2012

Výskum a vývoj v sektore vysokých škôl

Sekretariátom OECD bol prezentovaný dokument, ktorý podal stručný prehľad o metódach, ktoré jednotlivé krajiny používajú pri stanovovaní výdavkov na výskum a vývoj v sektore vysokých škôl. Krajiny využívajú pre zber údajov rozličné zdroje informácií (time-use survey, administratívne dáta a pod.). V rámci krajín nie je rovnaké inštitucionálne pokrytie (napr. SR vylučuje inštitúcie ISCED B, niektoré krajiny nezahŕňajú univerzitné nemocnice a kliniky, iné ich zahŕňajú všetky alebo len čiastočne). Krajiny sa líšia členením výdavkov podľa typu a zdrojov financovania, rozdielne sú tiež metodiky krajín využívané na stanovenie podielu výskumu a vývoja z celkových výdavkov a pod. V rámci tohto bodu boli zástupcami Kanady a Švédska prezentované individuálne prístupy a skúsenosti v tejto oblasti.

Ďalšou dôležitou otázkou pri meraní výskumu a vývoja hlavne v sektore vysokých škôl je meranie kapacít v FTE (Full time equivalent). Metódy merania FTE  sa v rámci krajín značne líšia. Na konkrétnych príkladoch bol ukázaný rozdiel pri počítaní výskumníkov v FTE vo vybraných krajinách. Skúsenosti v stanovovaní FTE prezentovali zástupcovia Švajčiarska a Japonska. Laudeline Auriol z OECD v svojom príspevku zdôraznila potrebu zlepšenia kvality a medzinárodnej porovnateľnosti výskumných kapacít meraných v FTE ako aj potrebu precíznejšieho usmernenia pre výpočet FTE. Na výpočet FTE bol napr. odporúčaný výpočet FTE používaný v Rusku, ktorý prezentoval Leonid Gokhberg (výpočet FTE je veľmi podobný výpočtu FTE v SR). Súčasne bol navrhnutý zber údajov v osobách (HC) v dvoch kategóriách – na plný a na čiastočný úväzok.
 
Pri meraní výskumu a vývoja v sektore vysokých škôl sú potrebné detailnejšie pokyny na zabezpečenie medzinárodnej porovnateľnosti údajov, preto bolo navrhnuté zriadenie Task Force, ktorý sa bude predmetnými otázkami zaoberať. Sústredí sa predovšetkým na prípravu detailného usmernenia, ktoré bude zahŕňať koeficienty na stanovenie podielu ľudských a finančných zdrojov venovaných výskumu a vývoju v sektore vysokých škôl ako aj metodiku stanovenia FTE.

Výskum a vývoj v podnikateľskom sektore

Obdobne aj v podnikateľskom sektore boli zdokumentované odlišné spôsoby pri získavaní údajov v oblasti výskumu a vývoja v jednotlivých krajinách (rozdiely vo veľkosti oslovovaných firiem, frekvencii zisťovania, samostatné zisťovania alebo v rámci iných zisťovaní, povinné, resp. nepovinné zisťovania a pod.)

Delegáti NESTI vyjadrili silnú podporu zlepšovaniu kvality údajov, využitiu elektronických foriem, skvalitňovaniu registrov, získavaniu údajov o mikropodnikateľoch a príležitostných výskumníkoch, využívaniu administratívnych dát, pokrytiu výskumných aktivít v službách a pod. Delegáti odsúhlasili, že prehodnotenie dotazníkov výskumu a vývoja a ich prepojenie s inovačným zisťovaním malo by byť kľúčovou úlohou pracovnej skupiny Task Force, ktorý sa má vytvoriť pre revidovanie zisťovaní o výskume, vývoji a inováciách. 

Vyjadrený bol aj všeobecný záujem o zlepšenie merania internacionalizácie výskumu a vývoja. S príspevkom na zlepšenie merania internacionalizácie výskumu a vývoja vystúpil John Jankowski z NFS (USA), ktorý prezentoval výsledky spoločného zisťovania o výskume, vývoji a inováciách v podnikateľskom sektore v USA (BRDIS) za rok 2008. Po prvýkrát bolo zástupcom Veľkej Británie prezentované zisťovanie výdavkov na výskum a vývoj na zníženie skleníkových emisií. 

Výskum a vývoj v rozvojových krajinách

Zástupca UNESCO  prezentoval návrh smernice pre výskum a vývoj v rozvojových krajinách, ktorá by mala byť súčasťou Frascati manuálu (manuál na meranie výskumu a vývoja) ako jeho príloha. Delegáti NESTI odsúhlasili dokument ako elektronickú prílohu Frascati manuálu. Konečná verzia dokumentu bude ešte schvaľovaná vo Výbore CSTP.

Nové technológie

Objavujúce sa nové technológie (napr. ICT, biotechnológie, nanotechnológie, a pod.) sú rozhodujúce pre rast inovácií. OECD pracuje na vyvinutí štatistického rámca pre meranie jednotlivých technológií, v januári 2010 bola zriadená pracovná skupina, ktorej cieľom je príprava spoločných základných usmernení pre meranie nových technológií. Na rokovaní bol prezentovaný prvotný návrh spoločného koncepčného a metodologického štatistického rámca pre ukazovatele nových technológií, ktorý popisoval potrebu metodického rámca a návrh jeho obsahu a štruktúry.

Inovácie vo verejnom sektore

Oslo manuál (medzinárodný manuál na meranie inovácií) sa sústreďuje na podnikateľský sektor. Mnohé krajiny však preukázali ešte v predchádzajúcom období záujem o meranie inovácií aj vo verejnom sektore. V roku 2009 bol zriadený Task Force pod vedením Dánska a Veľkej Británie, ktorí prezentovali na rokovaní východiskový dokument na meranie inovácií vo verejnom sektore. Delegáti súhlasili s vypracovaním metodického usmernenia pre zisťovanie o inováciách vo verejnom sektore a mnohé krajiny avizovali zapojenie sa do jeho prípravy.

Nové zdroje rastu a nehmotné aktíva

OECD odštartovalo dvojročný projekt pod názvom „Nové zdroje rastu: Nehmotné aktíva“. V rámci tohto bodu boli prezentované existujúce snahy merania nehmotných aktív a porovnanie priamych metód zisťovania s využitím administratívnych dát. Meraniu nehmotných aktív bola vyjadrená zo strany delegátov všeobecná podpora.

Zisťovanie o inováciách v podnikateľskom sektore
V rámci tohto bodu bol prediskutovaný materiál, v rámci ktorého boli prehodnocované dotazníky o inováciách jednotlivých krajín a súčasne boli navrhnuté možné oblasti zlepšenia na zabezpečenie medzinárodnej porovnateľnosti. Úsilím NESTI je zlepšiť systém merania výskumu, vývoja a inovácií,  návrh nových indikátorov vrátane ich  testovania a návrhu využitia. Ďalej boli prezentované skúsenosti v implementovaní zisťovania o inováciách v Latinskej Amerike, USA a Kanade. Delegáti odsúhlasili, že zisťovanie o inováciách by malo byť jedným z kľúčových oblastí, na ktoré by sa mal sústreďovať Task Force pri revidovaní zisťovania o výskume, vývoji a inováciách. Kognitívne testovanie bolo identifikované ako kľúčové v rámci tohto projektu, ktorý bude vyžadovať dodatočné zdroje. Táto činnosť si bude vyžadovať úzku spoluprácu s Eurostatom, ktorý vyjadril záujem o túto aktivitu, ako aj krajiny mimo EÚ, predovšetkým v procese testovania nových otázok.

Monitorovanie inovácií a politiky
OECD v súčasnosti pracuje na príprave prehľadu inovácií v jednotlivých krajinách, čo má za cieľ vypracovať príručku pre tvorcov politík a analytikov v oblasti vedy, techniky a inovácií, ktorá im pomôže lepšie objasniť rad modelových faktorov pri hodnotení politík a plánovacej činnosti. Na tento účel bude vytvorená riadiaca skupina, ktorá vyčistí metodológiu a otestuje ju na krajinách s rozličnými inovačnými podpornými systémami.

Meranie verejných zdrojov pre výskum a vývoj

Pod vedením Holandska boli pripravené dokumenty, ktoré prezentovali prvotné výstupy projektu, úlohou ktorého je vyvinúť nové medzinárodne porovnateľné indikátory o verejných výdavkoch na výskum a vývoj založené na údajoch GBAORD (výdavky štátneho rozpočtu na výskum a vývoj). 
Do projektu sa zapojilo veľa krajín vrátane SR. Okrem základných cieľov, metodológie a prehľadu základných výstupov boli navrhnuté aj ďalšie kroky na zlepšenie zberu dát. Delegáti hodnotili projekt veľmi pozitívne a súhlasili s jeho pokračovaním. Silný záujem bol vyjadrený aj projektu, ktorý sumarizoval hlavne schémy daňových stimulov využívaných jednotlivými krajinami a bolo navrhnuté ďalšie pokračovanie v tejto oblasti.

Meranie ľudských zdrojov vo vede a technike

Ďalším dôležitým projektom v rámci OECD/UNESCO/EUROSTAT je projekt o kariére držiteľov doktorátov, ktorí sú rozhodujúcim ľudským zdrojom pre výskum, vývoj a inovácie. Výsledky tohto projektu, ktorý má za cieľ vývoj porovnateľných indikátorov o trhu práce, kariérnej ceste a mobilite držiteľov doktorátov, boli prezentované v rámci predmetného bloku. Výsledky napr. ukázali, že držitelia doktorátov sú viac internacionalizovaní ako iné skupiny populácie. V rámci európskych krajín 15 – 30 % držiteľov doktorátov má v posledných rokoch skúsenosti so zahraničnou mobilitou. Nové dáta zo zisťovania o kariére držiteľov doktorátov sú očakávané koncom roku 2010 a budú analyzované v r. 2011. Predkladané materiály na rokovaní NESTI a diskusia o návrhu zlepšenia merania kapacít ľudských zdrojov  v FTE potvrdili, že krajiny využívajú rozličné metódy, ktoré ovplyvňujú kvalitu porovnateľnosti údajov aj v projekte CDH. Preto bola opätovne zdôraznená potreba pokračovať v metodologickej práci na návrhu stanovenia FTE s presnými usmerneniami.

Príprava NESTI Roadmap na roky 2011 a 2012

V priebehu celého rokovania boli diskutované otázky, čím by sa mala zaoberať pracovná skupina NESTI v ďalších rokoch 2011 a 2012. Pracovná skupina bude naďalej napomáhať plniť ciele Inovačnej stratégie OECD, schválenej v máji 2010. NESTI delegáti súhlasili, že práca na štatistických rámcoch a otázka tvorby dotazníkov by mala byť hlavnou úlohou na nasledujúce roky. Boli tiež identifikované ďalšie oblasti záujmu ako aktíva, mobilita ľudských zdrojov, nové technológie, a medzinárodná spolupráca vo vede a technike a pod. 
NESTI Roadmap na roky 2011 a 2012 je zameraná na tri hlavné témy :
-	revidovanie a zlepšovanie infraštruktúry dát a systémov merania,
-	zachytávanie tvorby a toku vedomostí,
-	vývoj a testovacie nástroje pre hodnotenie politík.
Budú vytvorené dva nové Task Force zamerané na  :
-	oblasť výskumu a vývoja vysokoškolského sektora  s riešením definície FTE,
-	revíziu (prestavbu) dotazníkov výskumu, vývoja a inovácií v podnikateľskom sektore vrátane činností kognitívneho testovania, kapitalizácie výskumu a vývoja, internacionalizácii výskumu a vývoja a pod.
Predmetné Task Force budú pracovať popri iných projektoch, ktoré sú v rôznych stupňoch rozpracovania – projekt nových technológií, projekt inovácií vo verejnom sektore, GBAORD projekt, analýza mikrodát a pod.
Vyústením celého procesu by mal byť návrh na prípadnú revíziu existujúcich štatistických manuálov OECD.

Delegáti mali možnosť vyjadriť sa v rámci okrúhleho stola k jednotlivým navrhovaným aktivitám, ktoré aktivity považujú za dôležité a prioritné, ako aj vysloviť ochotu resp. možnosť aktívnej účasti na predmetných činnostiach. SR vyjadrila podporu uvedeným aktivitám, predovšetkým revízii dotazníkov výskumu, vývoja a inovácií v podnikateľskom sektore, kapitalizácii výskumu a vývoja a stanoveniu FTE. Na základe predmetného vyjadrenia delegátov bude zostavená finálna verzia Roadmap na roky 2011 a 2012 a rozoslaná krajinám na definitívne vyjadrenie záujmu o jednotlivé priority, aktívnu účasť, či vodcovstvo v predmetných projektoch a Task Force. Termín na písomné vyjadrenie bol posunutý na 6.12.2010.

Ďalšie rokovania pracovnej skupiny NESTI sa predpokladá v dňoch 22. – 24.6.2011.

5.  Odporúčané závery:

-	Identifikovať záujem o jednotlivé priority, aktívnu účasť, či vodcovstvo v predmetných projektoch a Task Force stanovených v rámci Roadmap na roky 2011 a 2012. Zaslať vyplnený prehľad podľa predlohy OECD. 
Z : Ing. Marta Mosná, RNDr. Edita Novotná 
T : 6.12.2010

-	Zúčastniť sa aktivít pri revízii dotazníkov štatistiky výskumu, vývoja a inovácií v podnikateľskom sektore a definovaní FTE podľa požiadaviek pracovných skupín Task Force a aplikovať odporúčania NESTI v podmienkach SR.
T : priebežne

-	Využívať štatistické materiály z oblasti vedy, techniky a inovácií OECD v koncepčných a analytických materiáloch týkajúcich sa vedy a techniky
T : priebežne

6.   Prehľad prinesenej dokumentácie a miesto jej uloženia
Prinesené materiály sú uložené na odbore implementácie štátnej podpory výskumu a vývoja sekcie vedy a techniky MŠVVaŠ SR a odbore produkčných analýz ŠÚ SR.

7.   Osobitne vyhodnotený očakávaný prínos ZPC
Na zasadaní NESTI sa získali informácie o súčasných aktivitách OECD v oblasti štatistiky vedy, techniky a inovácií. Účasť na zasadnutí poskytuje možnosť spolupodieľania sa na príprave a revízii medzinárodnej metodiky v tejto oblasti štatistiky, vyjadriť názory ohľadne priorít pri výbere rozvojových aktivít NESTI a možnosť zapojenia sa do jednotlivých aktivít. 

Odporúčania pracovnej skupiny NESTI sú pravidelne implementované aj na podmienky SR, predovšetkým pri harmonizácii štatistických zisťovaní výskumu, vývoja a inovácií, zavedení novovyvinutých ukazovateľov a spôsobov získavania a využitia výsledkov štatistických zisťovaní. 

Publikácie vydávané v rámci OECD, ktoré sú výsledkom NESTI, sú pravidelne využívané na porovnávacie analýzy v oblasti výskumu, vývoja a inovácií, ako aj pri príprave koncepčných materiálov (napr. štatistická publikácia „Main Science and Technology Indicators“ je zaradená medzi top publikácie OECD). Obdobne indikátory NESTI sú všeobecne využiteľné, napr. v rámci Inovačnej stratégie OECD. SR pravidelne poskytuje údaje do týchto publikácií v rámci dotazníkov zameraných na jednotlivé oblasti činností NESTI.

8.    Spôsob zverejnenia výsledkov ZPC, prenos získaných informácií
Správa bude zverejnená na webovom sídle MŠVVaŠ SR : www.minedu.sk
Súhlasím so zverejnením správy na internete.

Správu vypracovala: Ing. Marta Mosná, OIŠPVV	
Dátum:

Správu odporúča schváliť: Ing. Róbert Szabó, RO IŠPVV
Dátum :

Správu schválil : prof. Ing. Mikuláš Šupín, CSc., GR sekcie V a T
Dátum :